title: Odluka Europskog odbora za sistemske rizike od 27. siječnja 2014. o okviru za usklađivanje u vezi s dostavljanjem obavijesti o mjerama nacionalne makrobonitetne politike od strane nadležnih ili imenovanih tijela i o davanju mišljenja i preporuka od strane ESRB-a (ESRB/2014/2)

text:
               3.4.2014

               HR

               Službeni list Europske unije

               C 98/3

      ODLUKA EUROPSKOG ODBORA ZA SISTEMSKE RIZIKE

   od 27. siječnja 2014.
   o okviru za usklađivanje u vezi s dostavljanjem obavijesti o mjerama nacionalne makrobonitetne politike od strane nadležnih ili imenovanih tijela i o davanju mišljenja i preporuka od strane ESRB-a
   (ESRB/2014/2)
   2014/C 98/03
   OPĆI ODBOR EUROPSKOG ODBORA ZA SISTEMSKE RIZIKE,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 458.,
   uzimajući u obzir Direktivu 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (2), a posebno njezin članak 133.,
   uzimajući u obzir Uredbu (EU) br. 1092/2010 Europskog parlamenta i Vijeća od 24. studenoga 2010. o makrobonitetnom nadzoru financijskog sustava i osnivanju Europskog odbora za sistemske rizike (3), a posebno njezin članak 3. stavak 2. točku (j),
   uzimajući u obzir Preporuku ESRB/2011/3 Europskog odbora za sistemske rizike od 22. prosinca 2011. o makrobonitetnim ovlaštenjima nacionalnih tijela (4),
   uzimajući u obzir Preporuku ESRB/2013/1 Europskog odbora za sistemske rizike od 4. travnja 2013. o privremenim ciljevima i instrumentima makrobonitetne politike (5),
   budući da:

               (1)

               Europski odbor za sistemske rizike (ESRB) odgovoran je za provođenje makrobonitetnog nadzora u Uniji kako bi pridonio sprječavanju ili ublažavanju sistemskih rizika za financijsku stabilnost u Uniji. ESRB utvrđuje sistemske rizike, uključujući one kojima se, prema njegovom mišljenju, trebaju baviti mjere makrobonitetne politike. ESRB može potaknuti odgovarajuće djelovanje i tako doprinijeti (a) osiguravanju ostvarenja krajnjeg cilja makrobonitetne politike i (b) suzbijanju mogućih neravnoteža zbog nepostupanja, uključujući aktiviranje i deaktiviranje makrobonitetnih mjera koje može sadržavati makrobonitetna politika u određenim okolnostima.

               (2)

               Krajnji cilj ESRB-a osigurati je da makrobonitetne politike koje provode nadležna ili imenovana tijela pravovremeno i djelotvorno sprječavaju ili umanjuju sistemske rizike, da su istovremeno usklađene s nesmetanim funkcioniranjem unutarnjeg tržišta Unije te da pridonose njegovom nesmetanom funkcioniranju.

               (3)

               ESRB bi trebao doprinijeti ostvarenju ciljeva unutarnjeg tržišta i posebno doprinijeti integriranoj nadzornoj strukturi Unije koja je potrebna radi promicanja pravovremenih i usklađenih političkih reakcija među državama članicama. To bi trebalo spriječiti razlike u pristupima i poboljšati funkcioniranje unutarnjeg tržišta. U tu svrhu, ESRB može potaknuti uzajamno priznavanje makrobonitetnih mjera od strane nadležnih ili imenovanih tijela, posebno u slučajevima kada je uzajamno priznavanje predviđeno zakonodavstvom Unije. S poboljšanim razumijevanjem makrobonitetnih politika, ESRB može predložiti uzajamno priznavanje i u drugim slučajevima u budućnosti.

               (4)

               U skladu sa svojim ovlaštenjima, ESRB će se povezati s međunarodnim financijskim organizacijama i makrobonitetnim tijelima u trećim zemljama te će procjenjivati potrebu za sveobuhvatnim makrobonitetnim političkim reakcijama Unije na sistemske rizike i makrobonitetne politike u trećim zemljama.

               (5)

               Novi bankovni regulatorni okvir Unije sadrži dva zasebna zakonodavna instrumenta: Direktivu 2013/36/EU (dalje u tekstu „Direktiva o kapitalnim zahtjevima” (CRD)) i Uredbu (EU) br. 575/2013 (dalje u tekstu „Uredba o kapitalnim zahtjevima” (CRR)). Odredbe CRD-a manje su normativne od odredbi CRR-a. Stoga, države članice imaju visok stupanj fleksibilnosti kod primjene makrobonitetnih instrumenata utemeljenih na CRD-u, primjerice, različite zaštitne slojeve kapitala. Nasuprot tome, makrobonitetni instrumenti propisani člankom 458. CRR-a ne daju isti stupanj fleksibilnosti. Njihova upotreba od strane nacionalnih tijela podvrgnuta je posebnom postupku koji istovremeno utvrđuje područje primjene.

               (6)

               CRD i CRR propisuju razne zahtjeve u vezi s izvješćivanjem kojima nadležna ili imenovana tijela trebaju udovoljavati u odnosu na ESRB u kontekstu makrobonitetnog nadzora, a naročito u sljedećim odredbama: članak 129. stavak 2., članak 130. stavak 2., članak 131. stavci 7. i 12., članak 133., članak 134. stavak 2., članak 136. stavak 7. i članak 160. CRD-a te članak 99. stavak 7. i članak 458. CRR-a.

               (7)

               Sukladno članku 133. CRD-a i članku 458. CRR-a, od ESRB-a se zahtijeva da daje mišljenja ili izdaje preporuke o određenim makrobonitetnim mjerama u roku od mjesec dana od primitka obavijesti o takvim mjerama. U svrhu davanja takvih mišljenja i preporuka, ESRB će procijeniti prikladnost mjera koje se namjeravaju provesti s makrobonitetnog stajališta na temelju obavijesti koje je primio od odgovarajućeg tijela te na temelju vlastite analize.

               (8)

               Kao što je navedeno u članku 458. CRR-a, pravna osnova za davanje takvih mišljenja zahtijeva opravdanje zašto drugi bonitetni instrumenti navedeni u CRD-u i CRR-u ne mogu na odgovarajući način riješiti utvrđeni sistemski rizik, uzimajući u obzir relativnu učinkovitost tih mjera. U tu svrhu, ESRB će s makrobonitetnog stajališta, procijeniti razloge na kojima se mjere temelje, jednako kao i osnovu mjera o kojima je obaviješten u smislu opravdanosti, djelotvornosti, učinkovitosti i razmjernosti.

               (9)

               U svojoj procjeni, ESRB će također razmotriti moguće prekogranične posljedice mjera o kojima je obaviješten i, ako to smatra potrebnim, može predložiti određene promjene mjera o kojima je obaviješten radi smanjenja mogućih negativnih učinaka prelijevanja u okviru unutarnjeg tržišta Unije. ESRB će se međutim usredotočiti na sveukupne neto koristi makrobonitetnih mjera sa stajališta financijske stabilnosti.

               (10)

               ESRB će također doprinijeti usklađivanju i razvoju dosljednih i usklađenih makrobonitetnih političkih reakcija na sistemske rizike u Uniji podržavajući na taj način bolje razumijevanje i promicanje najboljih praksi makrobonitetne politike.

               (11)

               Budući da ESRB daje mišljenja ili preporuke u roku od mjesec dana od primitka obavijesti, u skladu s člankom 133. CRD-a i člankom 458. CRR-a, potrebno je osigurati nesmetan i učinkovit postupak procjene mjera i davanja mišljenja ili preporuka u vezi s mjerama o kojima je obaviješten.

               (12)

               Kao važan element takvog nesmetanog i učinkovitog postupka, od tijela koja dostavljaju obavijest traži se da obavijesti o mjerama dostavljaju na engleskom jeziku upotrebljavajući predloške koje je ESRB objavio na svojim mrežnim stranicama te da sastavljaju obavijesti što je preciznije i sažetije moguće.

               (13)

               Pored toga, kako bi se omogućilo Tajništvu ESRB-a da pravovremeno provede potrebne administrativne i organizacijske mjere, od tijela koja dostavljaju obavijest zahtijeva se da neformalno obavijeste Tajništvo ESRB-a o predstojećoj obavijesti kad god je to moguće, pet radnih dana ESB-a prije dostavljanja obavijesti.

               (14)

               Ovom se Odlukom uspostavljaju općeprihvaćeni učinkoviti postupci od strane članova Općeg odbora ESRB-a. Objavom ove Odluke u Službenom listu Europske unije, nacionalna makrobonitetna tijela i druga odgovarajuća nacionalna tijela koja nisu zastupljena u Općem odboru ESRB-a obavještavaju se o postupcima putem kojih će ESRB davati mišljenja ili preporuke o mjerama makrobonitetne politike nadležnih ili imenovanih tijela. Međutim, ova Odluka ne stvara nikakve pravne obveze povrh obveza utvrđenih pravnim aktima Unije,

         DONIO JE OVU ODLUKU:
   Članak 1.
   Predmet
   Ova Odluka uspostavlja zajednički postupovni okvir za davanje mišljenja i preporuka ESRB-a u skladu s CRD-om i CRR-om. Takva mišljenja i preporuke donose se u skladu s ovom Odlukom.
   Članak 2.
   Definicije
   Za potrebe ove Odluke primjenjuju se sljedeće definicije:

               1.

               „obavijest” znači svaka obavijest ESRB-u od strane nadležnih ili imenovanih tijela, uključujući ESB sukladno članku 9. Uredbe Vijeća (EU) br. 1024/2013 (6) , u skladu s člankom 133. CRD-a i člankom 458. CRR-a;

               2.

               „mišljenje” znači svako mišljenje koje ESRB daje u roku od mjesec dana u skladu s člankom 133. CRD-a i člankom 458. CRR-a;

               3.

               „preporuka” znači svaka preporuka koju ESRB daje u roku od mjesec dana u skladu s člankom 133. stavkom 14. CRD-a;

               4.

               „mjera makrobonitetne politike” znači svaka odluka u vezi s mjerama nadležnih ili imenovanih tijela o kojoj se obavještava ESRB u skladu s člankom 133. CRD-a i člankom 458. CRR-a, a o kojoj ESRB daje mišljenje ili preporuku u skladu s točkama 1. do 3.

         Članak 3.
   Obavijest ESRB-u
   1.   Članak 3. primjenjuje se na svaku obavijest u smislu članka 2. stavka 1. Članak 3. ne stvara nikakvu dodatnu obvezu povrh obveza utvrđenih pravnim aktima Unije.
   2.   Kako bi se osigurao nesmetan i učinkovit postupak, od tijela koja dostavljaju obavijest zahtijeva se da obavijest dostave na engleskom jeziku. Ako je ESRB objavio predložak obavijesti, od tijela koja dostavljaju obavijest zahtijeva se da upotrebljavaju takve predloške kada podnose obavijest. ESRB objavljuje takve predloške na svojim mrežnim stranicama.
   3.   Obavijest sadrži sve bitne informacije u skladu s odgovarajućim zahtjevima na temelju CRD-a i CRR-a. Obavijest bi trebala biti sastavljena što je preciznije i sažetije moguće.
   4.   Osim ako tijelo koje dostavlja obavijest izričito zahtijeva da se obavijest ne objavi ili ako ESRB smatra da obavijest ne treba objaviti iz razloga financijske stabilnosti, ESRB objavljuje obavijest u roku od tri mjeseca od dana primitka.
   Članak 4.
   Mišljenja i preporuke ESRB-a
   1.   Članak 4. primjenjuje se na svaku obavijest i preporuku u smislu članka 2. stavaka 2. i 3.
   2.   Ako, usprkos zahtjevu ESRB-a za dodatnim informacijama upućenom tijelu koje dostavlja obavijest, primljene obavijesti i informacije u slučaju daljnjih pojašnjenja ne sadrže sve bitne informacije potrebne kako bi se procijenila prikladnost mjera koje se namjeravaju poduzeti, uključujući njihovu usklađenost s odgovarajućim zahtjevima na temelju CRD-a i CRR-a, ESRB može dati mišljenje u kojem navodi da nije moguće procijeniti usklađenost sa zahtjevima CRD-a i CRR-a. ESRB može dati i negativno mišljenje ili preporuku, ovisno o slučaju.
   3.   Kada je primljena obavijest sukladno članku 133. CRD-a ili članku 458. CRR-a, Tajništvo ESRB-a ju odmah dostavlja svim članovima Općeg odbora i svim članovima Tima za procjenu kako je određeno u članku 5., preko sustava Darwin uz primjenu postupka povjerljivosti.
   4.   U roku od pet radnih dana ESB-a nakon primitka obavijesti u skladu sa stavkom 3. svaki član Općeg odbora može izraziti značajnu zabrinutost ESRB-u u vezi s negativnim vanjskim učincima prekograničnog prelijevanja mjera makrobonitetne politike o kojima je dostavljena obavijest. Kako bi se osigurao nesmetan i učinkovit postupak, od članova se zahtijeva da takve značajne zabrinutosti iznesu na engleskom jeziku. Članovi daju sve bitne informacije potrebne radi procjene prikladnosti takvih značajnih zabrinutosti kao dijela procjene sukladno stavku 5., što je preciznije i sažetije moguće.
   5.   U roku od 12 radnih dana ESB-a nakon primitka obavijesti u skladu sa stavkom 3., Tim za procjenu priprema procjenu i nacrt mišljenja ili preporuke o mjerama makrobonitetne politike vezano uz prikladnost tih mjera u odnosu na zahtjeve na temelju CRD-a i CRR-a sa stajališta makrobonitetne i financijske stabilnosti. Tim za procjenu uzima u obzir značajne zabrinutosti iznesene ESRB-u sukladno stavku 4.
   6.   Čim Tim za procjenu dovrši nacrt mišljenja ili preporuke, Tajništvo ESRB-a ga odmah dostavlja preko sustava Darwin, uz primjenu postupaka povjerljivosti, svim članovima Općeg odbora radi razmatranja u skladu s pisanim postupkom. U roku od četiri radna dana ESB-a od dana dostave, članovi Općeg odbora mogu dati primjedbe na nacrt mišljenja ili preporuke prije donošenja odluke Općeg odbora.
   7.   U roku od dva radna dana ESB-a nakon dana do kojeg su članovi Općeg odbora trebali dostaviti primjedbe, Tim za procjenu odredit će je li potrebno preinačiti nacrt mišljenja ili preporuke u smislu tih primjedbi, te će putem Tajništva ESRB-a dostaviti konačan nacrt mišljenja ili preporuke Općem odboru.
   8.   Opći odbor donosi odluku o nacrtu mišljenja ili preporuke na temelju procjene i nacrta koji je pripremio Tim za procjenu. Osim ako je u skladu s Poslovnikom ESRB-a sazvana sjednica Općeg odbora, odluke Općeg odbora donose se u pisanom postupku u kojem se slučaju članovima Općeg odbora daje najmanje pet radnih dana ESB-a za glasovanje. Odluka Općeg odbora donosi se najkasnije najmanje jedan radni dan ESB-a prije isteka roka od mjesec dana određenog u članku 133. CRD-a ili članku 458. CRR-a.
   9.   Osim ako tijelo koje dostavlja obavijest izričito zahtijeva da se mišljenje ili preporuka ESRB-a ne objavi ili ako ESRB smatra da mišljenje ili preporuku ESRB-a ne treba objaviti iz razloga financijske stabilnosti, ESRB objavljuje mišljenje ili preporuku u roku od tri mjeseca od dana odobravanja ili odbijanja mjera makrobonitetne politike u skladu s odredbama CRD-a i CRR-a. Do isteka ovog razdoblja od tri mjeseca takva mišljenja ili preporuke povjerljive su i nisu javne.
   Članak 5.
   Tim za procjenu
   1.   Tim za procjenu osniva se kao stalni organizacijski dio Savjetodavnog tehničkog odbora. ATC priprema procjene mišljenja ili preporuka o mjerama makrobonitetne politike i nacrte navedenih mišljenja ili preporuka. Članovi i stalni promatrači Tima za procjenu trebaju imati dovoljnu razinu nadređenosti s tehničkog i s političkog stajališta.
   2.   Stalne članove Tima za procjenu čine dva predstavnika Tajništva ESRB-a, jedan predstavnik ESB-a, jedan predstavnik jedinstvenog nadzornog mehanizma (SSM) i devet predstavnika od kojih svaki predstavlja nacionalnu središnju banku (NSB) države članice (dalje u tekstu: „devet predstavnika”) kako je propisano u stavku 8.
   3.   Stalne promatrače Tima za procjenu čine dva predstavnika Europske komisije i jedan predstavnik Europskog nadzornog tijela za bankarstvo.
   4.   Privremene promatrače Tima za procjenu čine dva predstavnika, jedan iz NSB-a i jedan iz nacionalnog nadležnog ili imenovanog tijela, ovisno o slučaju, iz svake države članice koja je dostavila obavijest o mjerama makrobonitetne politike i jedan predstavnik iz svake institucije, kojeg predstavlja član Općeg odbora ESRB-a, koji je iznio značajne zabrinutosti u skladu s člankom 4. stavkom 4.
   5.   Ako, sukladno članku 5. stavku 2. Uredbe (EU) br. 1024/2013, umjesto nacionalnih tijela, ESB dostavi obavijest o mjerama makrobonitetne politike na nacionalnoj razini, ESB predstavlja privremeni promatrač, a svaku dotičnu državu članicu predstavljaju dva privremena promatrača imenovana u skladu sa stavkom 4.
   6.   Funkcija privremenih promatrača u Timu za procjenu davanje je informacija i objašnjenja stalnim članovima u vezi s makrobonitetnim mjerama o kojima je primljena obavijest ili o iznesenim značajnim zabrinutostima.
   7.   Predsjednik Tima za procjenu predstavnik je Tajništva ESRB-a.
   8.   Na prijedlog nacionalnih središnjih banaka država članica, Opći odbor imenuje devet predstavnika u Tim za procjenu, od kojih svaki predstavlja jedan NSB države članice. Devet predstavnika podvrgnuto je sustavu rotacije. Na početku, za prvi mandat imenuju se četiri od devet predstavnika na razdoblje od dvije godine, a pet od devet predstavnika imenuje se na razdoblje od tri godine, pri čemu ne mogu odmah biti ponovno imenovani. Nakon toga, mandat svakog od devet predstavnika ograničen je na dvije godine i ne može biti odmah ponovno imenovan. Sastav od devet predstavnika osigurava uravnoteženo predstavljanje nacionalnih središnjih banaka kako iz država članica koje sudjeluju u SSM-u, tako i onih koje ne sudjeluju u SSM-u.
   9.   Radi izbjegavanja sukoba interesa u procjeni mjera makrobonitetne politike, status stalnog člana privremeno prestaje, bez mogućnosti zamjene, za predstavnike nacionalnih središnjih banaka ili predstavnika ESB-a u svim slučajevima kada su tijela odgovarajuće države članice ili ESB dostavili obavijest o makrobonitetnoj mjeri ili iznijeli značajne zabrinutosti u vezi s mjerom makrobonitetne politike koju treba procijeniti Tim za procjenu. Stavci 4. i 5. nastavljaju se primjenjivati.
   10.   Stalni članovi Tima za procjenu pripremaju nacrt mišljenja ili preporuka u skladu s člankom 4. stavkom 5. o kojem Opći odbor može glasovati. Tim za procjenu nastoji postići konsenzus svojih stalnih članova. Kad to okolnosti zahtijevaju, Tim za procjenu može u svojoj procjeni dostavljenoj Općem odboru navesti mišljenje većine i mišljenje manjine.
   Članak 6.
   Stupanje na snagu
   Ova Odluka stupa na snagu 28. siječnja 2014.

      Sastavljeno u Frankfurtu na Majni 27. siječnja 2014.

            Predsjednik ESRB-a

         Mario DRAGHI

      (1)  SL L 176, 27.6.2013., str. 1.

      (2)  SL L 176, 27.6.2013., str. 338.

      (3)  SL L 331, 15.12.2010., str. 1.

      (4)  SL C 41, 14.2.2012., str. 1.

      (5)  SL C 170, 15.6. 2013., str. 1.

      (6)  Uredba Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (SL L 287, 29.10.2013., str. 63).


title: Odluka Komisije (EU) 2015/535 оd 27. ožujka 2015. o odobrenju Kraljevini Danskoj da ratificira Konvenciju od 23. studenoga 2007. o međunarodnoj naplati tražbina za uzdržavanje djece i drugih oblika obiteljskog uzdržavanja (priopćeno pod brojem dokumenta C(2015) 1994)

text:
               31.3.2015

               HR

               Službeni list Europske unije

               L 86/152

         ODLUKA KOMISIJE (EU) 2015/535
   оd 27. ožujka 2015.
   o odobrenju Kraljevini Danskoj da ratificira Konvenciju od 23. studenoga 2007. o međunarodnoj naplati tražbina za uzdržavanje djece i drugih oblika obiteljskog uzdržavanja

         (priopćeno pod brojem dokumenta C(2015) 1994)

   (Vjerodostojan je samo tekst na danskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2006/325/EZ od 27. travnja 2006. o sklapanju Sporazuma između Europske zajednice i Kraljevine Danske o nadležnosti, priznavanju i izvršenju presuda u građanskim i trgovačkim stvarima (1), a posebno njezin članak 1.a,
   uzimajući u obzir zahtjev koji je dostavila Kraljevina Danska (dalje u tekstu „Danska”) u dopisu od 5. kolovoza 2013.,
   budući da:

               (1)

               U skladu s člankom 5. stavkom 2. Sporazuma između Europske zajednice i Kraljevine Danske o nadležnosti, priznavanju i izvršenju presuda u građanskim i trgovačkim stvarima (2) (dalje u tekstu „Sporazum između Europske unije i Danske”), Danska se mora suzdržati od sklapanja međunarodnih sporazuma kojima bi se moglo utjecati na ili promijeniti područje primjene Uredbe Vijeća (EZ) br. 44/2001 (3), osim u slučaju dogovora s Europskom unijom i osiguravanja odgovarajućih mjera s obzirom na odnos između Sporazuma između Europske unije i Danske, s jedne strane, i predmetnog međunarodnog sporazuma s druge strane.

               (2)

               U skladu s člankom 3. stavkom 2. Sporazuma između Europske unije i Danske, Danska je dopisom od 14. siječnja 2009. Komisiji dostavila obavijest o svojoj odluci u pogledu provedbe sadržaja Uredbe Vijeća (EZ) br. 4/2009 (4) u mjeri kojom se tom Uredbom izmjenjuje Uredba (EZ) br. 44/2001 (5). U skladu s člankom 3. stavkom 6. Sporazuma između Europske unije i Danske, obaviješću Danske stvorene su uzajamne obveze u okviru međunarodnog prava između Danske i Europske unije. Stoga Uredba (EZ) br. 4/2009 čini izmjenu Sporazumu između Europske unije i Danske u mjeri kojom se tom Uredbom izmjenjuje Uredba (EZ) br. 44/2001 te se smatra njegovim prilogom.

               (3)

               Danska je 5. kolovoza 2013. od Europske unije zatražila suglasnost za predloženu ratifikaciju Konvencije od 23. studenoga 2007. o međunarodnoj naplati tražbina za uzdržavanje djece i drugih oblika obiteljskog uzdržavanja (dalje u tekstu „Konvencija o uzdržavanju”).

               (4)

               Pitanja uređena Konvencijom o uzdržavanju također su obuhvaćena Uredbom (EZ) br. 4/2009, što je dovelo do toga da Konvencija o uzdržavanju utječe na tu Uredbu. Stoga je Danskoj potrebna suglasnost Europske unije o ratifikaciji Konvencije o uzdržavanju u mjeri u kojoj Konvencija o uzdržavanju utječe na Uredbu (EZ) br. 4/2009, a kojom se izmjenjuje Uredba (EZ) br. 44/2001.

               (5)

               U skladu s člankom 1.a Odluke 2006/325/EZ, kako je izmijenjena Odlukom Vijeća 2009/942/EZ (6), za potrebe primjene članka 5. stavka 2. Sporazuma između Europske unije i Danske, Komisija mora procijeniti, prije nego što donese odluku kojom se izražava suglasnost Europske unije, prouzročuje li se međunarodnim sporazumom koji Danska namjerava sklopiti neučinkovitost Sporazuma između Europske unije i Danske te ugrožava li se time pravilno funkcioniranje sustava uspostavljenog na temelju njegovih pravila.

               (6)

               Europska unija potpisala je Konvenciju o uzdržavanju na temelju Odluke Vijeća 2011/220/EU (7). Europska unija sklopila je Konvenciju o uzdržavanju na temelju Odluke Vijeća 2011/432/EU (8). Isprava o odobrenju predana je 9. travnja 2014. nakon izmjene priloga Odluci 2011/432/EU (9).

               (7)

               U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska nije sudjelovala u donošenju prethodno navedenih odluka Vijeća; one za nju nisu obvezujuće niti se na nju primjenjuju. Danska je Konvencijom o uzdržavanju obvezana samo kao zasebna ugovorna stranka.

               (8)

               U tim okolnostima i uzimajući u obzir da je Konvencija stupila na snagu 1. kolovoza 2014. u svim državama članicama Unije, izuzev Danske, Komisija smatra da se ratifikacijom Konvencije o uzdržavanju od strane Danske ne bi dovelo do neučinkovitosti Sporazuma između Europske zajednice i Danske te se time ne bi ugrozilo pravilno funkcioniranje sustava uspostavljenog na temelju njegovih pravila. Nadalje, ratifikacija Konvencije o uzdržavanju od strane Danske neće utjecati na uvjete pod kojima je Europska unija pristupila toj Konvenciji.

               (9)

               U skladu s tim Europska unija trebala bi odobriti Danskoj da ratificira Konvenciju o uzdržavanju,

         DONIJELA JE OVU ODLUKU:
   Članak 1.
   Komisija, u ime Europske unije, odobrava Kraljevini Danskoj da ratificira Konvenciju od 23. studenoga 2007. o međunarodnoj naplati tražbina za uzdržavanje djece i drugih oblika obiteljskog uzdržavanja.
   Članak 2.
   Ova je Odluka upućena Kraljevini Danskoj.

      Sastavljeno u Bruxellesu 27. ožujka 2015.

            Za Komisiju

         Věra JOUROVÁ

            Članica Komisije

      (1)  SL L 120, 5.5.2006., str. 22.

      (2)  SL L 299, 16.11.2005., str. 62.

      (3)  Uredba Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (SL L 12, 16.1.2001., str. 1.).

      (4)  Uredba Vijeća (EZ) br. 4/2009 od 18. prosinca 2008. o nadležnosti, mjerodavnom pravu, priznavanju i izvršenju sudskih odluka te suradnji u stvarima koje se odnose na obvezu uzdržavanja (SL L 7, 10.1.2009., str. 1.).

      (5)  SL L 149, 12.6.2009., str. 80.

      (6)  Odluka Vijeća 2009/942/EZ od 30. studenoga 2009. o izmjeni Odluke 2006/325/EZ o postupku za provedbu članka 5. stavka 2. Sporazuma između Europske zajednice i Kraljevine Danske o nadležnosti, priznavanju i izvršenju presuda u građanskim i trgovačkim stvarima (SL L 331, 16.12.2009., str. 24.)

      (7)  Odluka Vijeća 2011/220/EU od 31. ožujka 2011. o potpisivanju, u ime Europske unije, Haške konvencije od 23. studenoga 2007. o međunarodnoj naplati tražbina za uzdržavanje djeteta i drugim oblicima obiteljskog uzdržavanja (SL L 93, 7.4.2011., str. 9.).

      (8)  Odluka Vijeća 2011/432/EU od 9. lipnja 2011. o odobrenju, u ime Europske unije, Haške konvencije od 23. studenoga 2007. o međunarodnoj naplati tražbina za uzdržavanje djeteta i drugim oblicima obiteljskog uzdržavanja (SL L 192, 22.7.2011., str. 39.).

      (9)  Odluka Vijeća 2014/218/EU od 9. travnja 2014. o izmjeni priloga I., II. i III. Odluci 2011/432/EU o odobrenju, u ime Europske unije, Haške konvencije od 23. studenoga 2007. o međunarodnoj naplati tražbina za uzdržavanje djece i drugih oblika obiteljskog uzdržavanja SL L 113, 16.4.2014., str. 1.


title: 2004/10/EZ: Odluka Komisije od 5. studenoga 2003. o osnivanju Europskog odbora za bankarstvo  Tekst značajan za EGP

text:
               06/Sv. 12

               HR

               Službeni list Europske unije

               67

         32004D0010

               L 003/36

               SLUŽBENI LIST EUROPSKE UNIJE

         ODLUKA KOMISIJE
   od 5. studenoga 2003.
   o osnivanju Europskog odbora za bankarstvo
   (Tekst značajan za EGP)
   (2004/10/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:

               (1)

               U lipnju 2001. Komisija je donijela Odluke 2001/527/EZ (1) i 2001/528/EZ (2) kojima se osnivaju Odbor europskih regulatora za vrijednosne papire, odnosno Europski odbor za vrijednosne papire.

               (2)

               U Rezolucijama od 5. veljače i 21. studenoga 2002., Europski je parlament podržao pristup na četiri razine koji se zagovara u konačnom izvješću Odbora mudrih o reguliranju europskih tržišta vrijednosnih papira i poziva da se određeni aspekti tog pristupa prošire na bankarski i osiguravajući sektor koji podliježe jasnoj obvezi Vijeća da se provedu reforme da bi se zajamčila odgovarajuća institucionalna ravnoteža.

               (3)

               Vijeće je 3. prosinca 2002. pozvalo Komisiju da provede te dogovore u područjima bankarstva i osiguranja te strukovnih mirovina i da se u što skorijem roku osnuju novi odbori u savjetodavnom svojstvu u vezi s tim područjima.

               (4)

               Direktivom 2000/12/EZ Europskog parlamenta i Vijeća od 20. ožujka 2000. o osnivanju i obavljanju djelatnosti kreditnih institucija (3) osnovan je Savjetodavni odbor za bankarstvo da bi savjetovao Komisiju u vezi s razvojem zakonodavstva i pomogao Komisiji pri izvršenju njezinih provedbenih ovlasti u području bankarstva.

               (5)

               Komisija je predložila Direktivu o izmjeni, između ostalog, Direktive 2000/12/EZ, Direktive Vijeća 93/6/EEZ od 15. ožujka 1993. o adekvatnosti kapitala investicijskih društava i kreditnih institucija (4), Direktive 94/19/EZ Europskog parlamenta i Vijeća od 30. svibnja 1994. o sustavima osiguranja depozita (5) i Direktive 2002/87/EZ Europskog parlamenta i Vijeća od 16. prosinca 2002. o dodatnom nadzoru kreditnih institucija, društava za osiguranje i investicijskih društava u financijskom konglomeratu i o izmjeni Direktiva Vijeća 73/239/EEZ, 79/267/EEZ, 92/49/EEZ, 92/96/EEZ, 93/6/EEZ i 93/22/EEZ i Direktiva 98/78/EZ i 2000/12/EZ Europskog parlamenta i Vijeća (6) da bi se stavile izvan snage savjetodavne funkcije Savjetodavnog odbora za bankarstvo.

               (6)

               Ta izmjena zahtijeva odgovarajuće i istodobno osnivanje nove savjetodavne skupine za savjetovanje Komisije u vezi s razvojem bankarskog zakonodavstva Zajednice pod nazivom „Europski odbor za bankarstvo”.

               (7)

               Da bi se izbjeglo udvostručavanje, Odluka treba stupiti na snagu istodobno kad i bilo koja direktiva o stavljanju izvan snage isključivo savjetodavne funkcije Savjetodavnog odbora za bankarstvo.

               (8)

               Kada Europski odbor za bankarstvo pruža savjet o odredbama koje su primjenjive na kreditne institucije i investicijska društva, njegov sastav treba biti takav da osigura da se uzme u obzir gledište investicijskih društava.

               (9)

               Osnivanje Europskog odbora za bankarstvo ne treba isključivati druge oblike suradnje između različitih tijela uključenih u reguliranje i nadzor kreditnih institucija, posebno u okviru Odbora europskih nadzornih tijela za bankarstvo osnovanog Odlukom Komisije 2004/5/EZ (7),

         ODLUČILA JE:
   Članak 1.
   Ovime se osniva savjetodavna skupina za bankarske djelatnosti u Zajednici, pod nazivom „Europski odbor za bankarstvo”, dalje u tekstu „Odbor”.
   Članak 2.
   Odbor savjetuje Komisiju, na zahtjev Komisije, o pitanjima politike koja se odnose na bankarske djelatnosti i o prijedlozima Komisije u tom području.
   Članak 3.
   Odbor je sastavljen od visokih predstavnika država članica. Odborom predsjedava predstavnik Komisije.
   Predsjednik Odbora europskih nadzornih tijela za bankarstvo osnovanog Odlukom Komisije 2004/5/EZ sudjeluje na sastancima Odbora kao promatrač. Europska središnja banka zastupljena je kao promatrač.
   Komisija može pozvati stručnjake i promatrače da prisustvuju sastancima.
   Tajništvo osigurava Komisija.
   Članak 4.
   Odbor donosi svoj poslovnik. Odbor se sastaje u redovitim razmacima i kada to zahtijevaju okolnosti. Komisija može sazvati žurni sastanak ako smatra da to zahtijevaju okolnosti.
   Članak 5.
   Ova Odluka stupa na snagu na dan stupanja na snagu direktive o ukidanju isključivo savjetodavnih funkcija Savjetodavnog odbora za bankarstvo.

      Sastavljeno u Bruxellesu 5. studenoga 2003.

            Za Komisiju

         Frederik BOLKESTEIN

            Član Komisije

      (1)  SL L 191, 13.7.2001., str. 43.

      (2)  SL L 191, 13.7.2001., str. 45.

      (3)  SL L 126, 26.5.2000., str. 1.

      (4)  SL L 141, 11.6.1993., str. 1.

      (5)  SL L 135, 31.5.1994., str. 5.

      (6)  SL L 35, 11.2.2003., str. 1.

      (7)  SL L 3, 7.1.2004., str. 28.


title: Odluka Vijeća (EU) 2016/1790 od 12. veljače 2016. o sklapanju Revizije 3 Sporazuma Gospodarske komisije Ujedinjenih naroda za Europu o prihvaćanju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni na vozilima na kotačima i uvjeta za uzajamno priznavanje homologacija dodijeljenih na temelju tih propisa („Revidirani Sporazum iz 1958.”)

text:
               11.10.2016

               HR

               Službeni list Europske unije

               L 274/2

         ODLUKA VIJEĆA (EU) 2016/1790
   od 12. veljače 2016.
   o sklapanju Revizije 3 Sporazuma Gospodarske komisije Ujedinjenih naroda za Europu o prihvaćanju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni na vozilima na kotačima i uvjeta za uzajamno priznavanje homologacija dodijeljenih na temelju tih propisa („Revidirani Sporazum iz 1958.”)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207., u vezi s člankom 218. stavkom 6. točkom (a),
   uzimajući u obzir Odluku Vijeća 97/836/EZ od 27. studenoga 1997. o pristupanju Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa (1), a posebno njegov članak 5. stavak 1. i Prilog III. točku 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (2),
   budući da:

               (1)

               Sporazum Gospodarske komisije Ujedinjenih naroda za Europu o prihvaćanju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni na vozilima na kotačima i uvjeta za uzajamno priznavanje homologacija dodijeljenih na temelju tih propisa („Sporazum”) stupio je na snagu 16. listopada 1995.

               (2)

               Člankom 13. Sporazuma propisuje se da se izmjene u pogledu samog Sporazuma i njegovih dodataka donose tako što ugovorna stranka šalje obavijest s tekstom predložene izmjene glavnom tajniku Ujedinjenih naroda koji ga prosljeđuje svim ugovornim strankama. Ako nijedna ugovorna stranka ne uloži prigovor u roku od šest mjeseci od datuma na koji je glavni tajnik proslijedio predloženu izmjenu, izmjene stupaju na snagu za sve ugovorne stranke tri mjeseca nakon isteka tog šestomjesečnog razdoblja.

               (3)

               Na svojoj 150. sjednici u ožujku 2010. WP.29 dogovorio se da će osnovati neslužbenu skupinu koja će mu pomagati u razmatranju radnji za budući smjer usklađivanja pravilnika o vozilima na temelju Sporazuma. Cilj tog budućeg smjera trebao bi biti potaknuti dodatne zemlje i organizacije za regionalnu gospodarsku integraciju na sudjelovanje u aktivnostima Svjetskog foruma te povećati broj ugovornih stranaka Sporazuma. poboljšavanjem njegova funkcioniranja i pouzdanosti, čime će se osigurati da taj Sporazum ostane ključni međunarodni okvir za usklađivanje tehničkih pravilnika u automobilskom sektoru.

               (4)

               Vijeće je 15. srpnja 2013. ovlastilo Komisiju za pokretanje pregovora unutar WP.29 radi izmjene Sporazuma. Komisija je u ime Unije dogovorila prijedloge o izmjeni Sporazuma u okviru neslužbene skupine koju je osnovao WP.29.

               (5)

               Na svojoj 162. sjednici u ožujku 2014. WP.29 primio je na znanje prijedloge za Reviziju 3 Sporazuma. koje je pripremila neslužbena skupina i pozvao ugovorne stranke Sporazuma na pokretanje nacionalnih postupaka za razmatranje prijedloga za izmjenu Sporazuma.

               (6)

               Na svojoj 164. sjednici u studenome 2014. WP.29 primio je na znanje prijedlog skupine ugovornih stranaka Sporazuma za povećanje praga za većinsko glasanje za prihvaćanje novih pravilnika UN-a i njihovih izmjena s dvotrećinske većine na četveropetinsku. Predstavnik Unije objavio je da namjerava utvrditi koordinirano stajalište država članica EU-a o tom prijedlogu.

               (7)

               Prijedlozima za Reviziju 3 Sporazuma i za povećanje praga za većinsko glasanje s dvije trećine na četiri petine ispunjavaju se ciljevi pregovaranja navedeni u Odluci Vijeća kojom se Komisija ovlašćuje za pokretanje pregovora unutar WP.29 o Reviziji 3 Sporazuma.

               (8)

               Stoga bi se članci od 1. do 15. i dodaci 1. i 2. Sporazuma trebali izmijeniti u skladu s tim.

               (9)

               Te bi izmjene Sporazuma trebalo odobriti u ime Unije.

               (10)

               WP.29 organizirat će neformalno glasanje kako bi provjerio može li se za te izmjene dobiti pristanak svih ugovornih stranka Sporazuma prije pokretanja postupka za izmjenu iz njegova članka 13. Unija bi trebala glasati za te izmjene.

               (11)

               Nakon što se neformalnim glasanjem u okviru foruma WP.29 potvrdi pristanak svih ugovornih stranka Sporazuma na njegove izmjene, predsjednik Vijeća trebao bi imenovati predstavnika Unije ovlaštenog za slanje obavijesti, kako je predviđeno u točki 3. Priloga III. Odluci 97/836/EZ, s tekstom predloženih izmjena glavnom tajniku Ujedinjenih naroda, u skladu s postupkom propisanim u članku 13. stavku 1. Sporazuma,

         DONIJELO JE OVU ODLUKU:
   Članak 1.
   U ime Unije odobrava se Revizija 3 Sporazuma Gospodarske komisije Ujedinjenih naroda za Europu o prihvaćanju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni na vozilima na kotačima i uvjeta za uzajamno priznavanje homologacija dodijeljenih na temelju tih propisa.
   Tekst Revizije 3 Sporazuma priložen je ovoj Odluci.
   Članak 2.
   Predsjednik Vijeća imenuje osobu ovlaštenu da u ime Unije provede slanje obavijesti propisano u članku 13. stavku 1. Sporazuma kako bi pokrenuo postupak za sklapanje Revizije 3 Sporazuma i iskazao slaganje Europske unije da bude obvezana Revizijom 3 Sporazuma.
   Članak 3.
   Ova Odluka stupa na snagu na dan objave u Službenom listu Europske unije
       (3).

      Sastavljeno u Bruxellesu 12. veljače 2016.

            Za Vijeće

            Predsjednik

         J.R.V.A. DIJSSELBLOEM

      (1)  SL L 346, 17.12.1997., str. 78.

      (2)  Suglasnost od 7. lipnja 2016. (još nije objavljena u Službenom listu).

      (3)  Glavno tajništvo Vijeća objavit će datum stupanja Sporazuma na snagu u Službenom listu Europske unije.


title: 2006/963/EZ: Odluka Vijeća od 18. prosinca 2006. o sklapanju Sporazuma u obliku razmjene pisama između Europske zajednice i Brazila o izmjenama koncesija u rasporedima Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike tijekom pristupanja Europskoj zajednici

text:
               11/Sv. 57

               HR

               Službeni list Europske unije

               188

         32006D0963

               L 397/10

               SLUŽBENI LIST EUROPSKE UNIJE

               18.12.2006.

         ODLUKA VIJEĆA
   od 18. prosinca 2006.
   o sklapanju Sporazuma u obliku razmjene pisama između Europske zajednice i Brazila o izmjenama koncesija u rasporedima Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike tijekom pristupanja Europskoj zajednici
   (2006/963/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133., u vezi s člankom 300. stavkom 2. prvim podstavkom prvom rečenicom,
   uzimajući u obzir prijedlog Komisije,
   budući da:

               (1)

               Vijeće je 22. ožujka 2004. ovlastilo Komisiju da započne pregovore s određenim drugim članicama WTO-a na temelju članka XXIV.6 GATT-a iz 1994. tijekom pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji.

               (2)

               Pregovore je vodila Komisija u dogovoru s Odborom osnovanim člankom 133. Ugovora i u okviru pregovaračkih smjernica koje je donijelo Vijeće.

               (3)

               Komisija je zaključila pregovore o Sporazumu u obliku razmjene pisama između Europske zajednice i Brazila.

               (4)

               Sporazum u obliku razmjene pisama trebalo bi odobriti,

         ODLUČILO JE:
   Članak 1.
   Ovime se, u ime Zajednice, odobrava Sporazum u obliku razmjene pisama između Europske zajednice i Brazila o izmjenama koncesija u rasporedima Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike tijekom pristupanja Europskoj zajednici.
   Tekst Sporazuma u obliku razmjene pisama priložen je ovoj Odluci.
   Članak 2.
   Ovime se ovlašćuje predsjednik Vijeća da odredi osobu(-e) ovlaštene potpisati Sporazum u obliku razmjene pisama kako bi se obvezivalo Zajednicu.

      Sastavljeno u Bruxellesu 18. prosinca 2006.

            Za Vijeće

            Predsjednik

         J.-E. ENESTAM


title: Odluka Vijeća (EU) 2016/1836 od 10. listopada 2016. o imenovanju zamjenika člana Odbora regija, kojeg je predložila Republika Austrija

text:
               18.10.2016

               HR

               Službeni list Europske unije

               L 280/27

         ODLUKA VIJEĆA (EU) 2016/1836
   od 10. listopada 2016.
   o imenovanju zamjenika člana Odbora regija, kojeg je predložila Republika Austrija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog austrijske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. Odlukom Vijeća (EU) 2016/814 (4)13. svibnja 2016. gđu Elisabeth VITOUCH zamijenila je gđa Muna DUZDAR u svojstvu zamjenika člana.

               (2)

               Mjesto zamjenika člana Odbora regija postalo je slobodno istekom mandata gđe Mune DUZDAR,

         DONIJELO JE OVU ODLUKU:
   Članak 1.
   Sljedeća osoba imenuje se zamjenikom člana Odbora regija do kraja tekućeg mandata koji istječe 25. siječnja 2020.:

               —

               g. Peter FLORIANSCHÜTZ, Abgeordneter zum Wiener Landtag und Mitglied des Gemeinderats der Stadt Wien.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 10. listopada 2016.

            Za Vijeće

            Predsjednica

         G. MATEČNÁ

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).

      (4)  Odluka Vijeća (EU) 2016/814 od 13. svibnja 2016. o imenovanju zamjenika člana Odbora regija, kojeg je predložila Republika Austrija (SL L 133, 24.5.2016., str. 8.).


title: 2011/290/EU: Odluka Vijeća od 13. svibnja 2011. o sklapanju Protokola uz Sporazum o partnerstvu i suradnji o uspostavljanju partnerstva između Europskih zajednica i njihovih država članica, s jedne strane, i Ukrajine, s druge strane, o Okvirnom sporazumu između Europske unije i Ukrajine o općim načelima za sudjelovanje Ukrajine u programima Unije

text:
               11/Sv. 119

               HR

               Službeni list Europske unije

               226

         32011D0290

               L 133/1

               SLUŽBENI LIST EUROPSKE UNIJE

         ODLUKA VIJEĆA
   od 13. svibnja 2011.
   o sklapanju Protokola uz Sporazum o partnerstvu i suradnji o uspostavljanju partnerstva između Europskih zajednica i njihovih država članica, s jedne strane, i Ukrajine, s druge strane, o Okvirnom sporazumu između Europske unije i Ukrajine o općim načelima za sudjelovanje Ukrajine u programima Unije
   (2011/290/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 114., članak 168., članak 169., članak 172., članak 173. stavak 3., članak 188. i članak 192., u vezi s člankom 218. stavkom 6. točkom (a) i člankom 218. stavkom 8. prvim podstavkom,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Protokol uz Sporazum o partnerstvu i suradnji o uspostavljanju partnerstva između Europskih zajednica i njihovih država članica, s jedne strane, i Ukrajine, s druge strane (2), o Okvirnom sporazumu između Europske unije i Ukrajine o općim načelima za sudjelovanje Ukrajine u programima Unije (dalje u tekstu „Protokol”) potpisan je u ime Unije 22. studenoga 2010.

               (2)

               Kao posljedica stupanja na snagu Ugovora iz Lisabona 1. prosinca 2009., Europska unija je zamijenila i naslijedila Europsku zajednicu.

               (3)

               Protokol bi trebalo sklopiti,

         DONIJELO JE OVU ODLUKU:
   Članak 1.
   Protokol uz Sporazum o partnerstvu i suradnji o uspostavljanju partnerstva između Europskih zajednica i njihovih država članica, s jedne strane, i Ukrajine, s druge strane, o Okvirnom sporazumu između Europske unije i Ukrajine o općim načelima za sudjelovanje Ukrajine u programima Unije (3) (dalje u tekstu „Protokol”) odobrava se u ime Europske unije.
   Članak 2.
   Predsjednik Vijeća, u ime Unije, daje obavijest predviđenu člankom 10. Protokola.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 13. svibnja 2011.

            Za Vijeće

            Predsjednik

         MARTONYI J.

      (1)  Suglasnost od 6. travnja 2011.

      (2)  SL L 49, 19.2.1998., str. 3.

      (3)  SL L 18, 21.1.2011., str. 3.


title: 2011/397/EU: Odluka Europske središnje banke od 21. lipnja 2011. o postupcima za okolišnu te zdravstvenu i sigurnosnu akreditaciju za izradu euronovčanica (ESB/2011/8)

text:
                  15/Sv. 28

                  HR

                  Službeni list Europske unije

                  129

            32011D0008(01)

                  L 176/52

                  SLUŽBENI LIST EUROPSKE UNIJE

         ODLUKA EUROPSKE SREDIŠNJE BANKE
         od 21. lipnja 2011.
         o postupcima za okolišnu te zdravstvenu i sigurnosnu akreditaciju za izradu euronovčanica
         (ESB/2011/8)
         (2011/397/EU)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno njegov članak 128. stavak 1.,
         uzimajući u obzir Statut Europskog sustava središnjih banaka i Europske središnje banke, a posebno njegov članak 16.,
         budući da:

                     (1)

                     Člankom 128. stavkom 1. Ugovora i člankom 16. Statuta Europskog sustava središnjih banaka i Europske središnje banke (dalje u tekstu „Statut ESSB-a”) utvrđeno je da Europska središnja banka (ESB) ima isključivo pravo odobriti izdavanje euronovčanica u Uniji. To pravo uključuje nadležnost za poduzimanje mjera za zaštitu integriteta euronovčanica kao sredstva plaćanja.

                     (2)

                     Politika Unije u području okoliša temelji se na načelu integracije okoliša, kako je utvrđeno u članku 11. Ugovora, prema kojem se zahtjevi povezani sa zaštitom okoliša moraju uključiti u utvrđivanje i provedbu politika i aktivnosti Unije, posebno s ciljem promicanja održivog razvoja. Imajući to načelo na umu, Eurosustav promiče dobro upravljanje okolišem utemeljeno na seriji standarda ISO 14000.

                     (3)

                     U skladu s člankom 9. Ugovora pri utvrđivanju i provedbi politika i aktivnosti, Unija između ostalog uzima u obzir zahtjeve povezane sa zaštitom zdravlja ljudi. Imajući to načelo na umu, izbjegavanje i minimizacija rizika za zdravlje i sigurnost javnosti i radnika uključenih u izradu euronovčanica ili sirovina za euronovčanice iznimno su važni za Eurosustav. Eurosustav podupire dobro upravljanje zdravljem i sigurnošću u skladu s politikama Europske agencije za sigurnost i zdravlje na radu (1) i serijom standarda OHSAS 18000.

                     (4)

                     Zbog toga treba uvesti postupke za okolišnu te zdravstvenu i sigurnosnu akreditaciju kako bi se osiguralo da samo proizvođači koji ispunjavaju minimalne zahtjeve povezane sa zaštitom okoliša te zdravljem i sigurnošću budu akreditirani za obavljanje aktivnosti izrade euronovčanica.

                     (5)

                     Kako bi što je moguće pozornije pratio okolišne te zdravstvene i sigurnosne učinke akreditiranih proizvođača euronovčanica i sirovina za euronovčanice, ESB treba redovito od tih proizvođača prikupljati podatke o utjecaju njihove izrade euronovčanica i sirovina za euronovčanice na okoliš te na zdravlje i sigurnost,

               DONIJELO JE OVU ODLUKU:
         ODJELJAK I.

            OPĆE ODREDBE

            Članak 1.
            Definicije
            Za potrebe ove Odluke primjenjuju se sljedeće definicije:

                        (a)

                        „NSB” znači nacionalna središnja banka države članice čija je valuta euro;

                        (b)

                        „sirovine za euronovčanice” znači papir, boja za tisak, folija i nit koji se upotrebljavaju za izradu euronovčanica;

                        (c)

                        „mjesto proizvodnje” znači prostor koji proizvođač upotrebljava ili želi upotrebljavati za izradu euronovčanica ili sirovina za euronovčanice;

                        (d)

                        „proizvođač” znači subjekt koji jest ili želi biti uključen u aktivnost izrade euronovčanica;

                        (e)

                        „okolišna akreditacija” znači status, čiji je opseg naveden u članku 3., koji ESB dodjeljuje proizvođaču i koji potvrđuje da je njegova aktivnost izrade euronovčanica u skladu sa zahtjevima utvrđenim u odjeljku II.;

                        (f)

                        „zdravstvena i sigurnosna akreditacija” znači status, čiji je opseg naveden u članku 4., koji ESB dodjeljuje proizvođaču i koji potvrđuje da je njegova aktivnost izrade euronovčanica u skladu sa zahtjevima utvrđenim u odjeljku III.;

                        (g)

                        „akreditirani proizvođač” znači proizvođač kojem su dodijeljene okolišna te zdravstvena i sigurnosna akreditacija;

                        (h)

                        „certifikacijsko tijelo” znači neovisno certifikacijsko tijelo koje ocjenjuje proizvođačeve sustave za upravljanje okolišem ili zdravljem i sigurnošću, a koje je ovlašteno potvrditi da proizvođač ispunjava zahtjeve serije standarda ISO 14000 ili OHSAS 18000;

                        (i)

                        „aktivnost izrade euronovčanica” znači izrada euronovčanica ili sirovina za euronovčanice;

                        (j)

                        „radni dan ESB-a” znači dan od ponedjeljka do petka, isključujući praznike ESB-a;

                        (k)

                        „izrada ploča” znači izrada tiskarskih ploča za tehnologije ofsetnog ili dubokog tiska koje se upotrebljavaju za izradu euronovčanica;

                        (l)

                        „pojedinačna izrada” znači izrada koja se sastoji od nekoliko serija koje su izrađene od istih sirovina od istih dobavljača, pri čemu je sastav u potpunosti homogen i ne uvodi nove tvari ili od istih tvari s odstupanjima u koncentraciji iznad ograničenja, kako je ESB posebno odredio.

            Članak 2.
            Opća načela

               1.   Proizvođač može obavljati aktivnost izrade euronovčanica samo ako mu ESB dodijeli okolišnu akreditaciju te zdravstvenu i sigurnosnu akreditaciju za tu djelatnost.

               2.   Zahtjevi ESB-a za okolišnu te zdravstvenu i sigurnosnu akreditaciju minimalni su zahtjevi. Proizvođači mogu donijeti i provoditi strože okolišne i/ili zdravstvene i sigurnosne standarde, ali ESB procjenjuje samo ispunjava li proizvođač zahtjeve utvrđene u ovoj Odluci.

               3.   Izvršni odbor nadležan je za donošenje svih odluka koje se odnose na proizvođačevu okolišnu te zdravstvenu i sigurnosnu akreditaciju uzimajući u obzir stajališta Odbora za novčanice, a o tome obavješćuje Upravno vijeće.

               4.   Akreditirani proizvođač može obavljati aktivnost izrade euronovčanica samo na mjestima proizvodnje za koja su mu dodijeljene: (a) okolišna akreditacija i (b) zdravstvena i sigurnosna akreditacija, neovisno o bilo kojoj drugoj akreditaciji koja je dodijeljena na temelju nekoga drugog pravnog akta ESB-a.

               5.   Sve troškove i povezane gubitke proizvođača koji nastanu u vezi s primjenom ove Odluke snosi proizvođač.

               6.   ESB posebno utvrđuje tehničke pojedinosti zahtjeva koje proizvođači moraju ispuniti za dobivanje okolišne te zdravstvene i sigurnosne akreditacije.

            Članak 3.
            Okolišna akreditacija

               1.   Akreditacija na temelju serije standarda ISO 14000 o sustavima upravljanja okolišem slijedi postupak naveden u odjeljku II. Proizvođač može obavljati aktivnost izrade euronovčanica samo ako mu je ESB dodijelio okolišnu akreditaciju za tu aktivnost.

               2.   Proizvođaču se može dodijeliti okolišna akreditacija za aktivnost izrade euronovčanica pod uvjetom da ispunjava sve sljedeće uvjete:

                           (a)

                           usklađen je sa standardom ISO 14001 na određenom mjestu proizvodnje za određenu aktivnost izrade euronovčanica, a certifikacijsko tijelo mu je izdalo certifikat u tu svrhu;

                           (b)

                           ako je tiskara, njegovo mjesto proizvodnje smješteno je u državi članici;

                           (c)

                           ako nije tiskara, njegovo mjesto proizvodnje smješteno je u državi članici ili državi članici Europskog udruženja slobodne trgovine.

               3.   Izvršni odbor može u pojedinačnom slučaju odobriti izuzeće od zahtjeva u vezi s lokacijom iz stavka 2. točaka (b) i (c) uzimajući u obzir stajališta Odbora za novčanice. O takvoj odluci odmah se obavješćuje Upravno vijeće. Izvršni odbor postupa u skladu sa svakom odlukom Upravnog vijeća o tom pitanju.

               4.   Okolišna akreditacija dodjeljuje se proizvođaču na tri godine pridržavajući se odluka donesenih u skladu s člankom 13. ili 14.

               5.   Prethodna pisana suglasnost ESB-a potrebna je da bi proizvođač kojem je dodijeljena okolišna akreditacija mogao eksternalizirati izradu euronovčanica ili sirovina za euronovčanice na drugo mjesto proizvodnje ili na treću stranu, uključujući proizvođačeva društva kćeri i s njim povezana društva.

            Članak 4.
            Zdravstvena i sigurnosna akreditacija

               1.   Akreditacija na temelju standarda OHSAS 18001 o sustavima upravljanja zdravljem i sigurnošću slijedi postupak naveden u odjeljku III. Proizvođač može obavljati aktivnost izrade euronovčanica samo ako mu je ESB dodijelio zdravstvenu i sigurnosnu akreditaciju za tu aktivnost.

               2.   Proizvođaču se može dodijeliti zdravstvena i sigurnosna akreditacija za aktivnost izrade euronovčanica pod uvjetom da ispunjava sve sljedeće uvjete:

                           (a)

                           usklađen je sa standardom OHSAS 18001 na određenom mjestu proizvodnje za određenu aktivnost izrade euronovčanica, a certifikacijsko tijelo mu je izdalo certifikat u tu svrhu;

                           (b)

                           ako je tiskara, njegovo mjesto proizvodnje smješteno je u državi članici;

                           (c)

                           ako nije tiskara, njegovo mjesto proizvodnje smješteno je u državi članici ili državi članici Europskog udruženja slobodne trgovine.

               3.   Izvršni odbor može u pojedinačnom slučaju odobriti izuzeće od zahtjeva u vezi s lokacijom iz stavka 2. točaka (b) i (c) uzimajući u obzir stajališta Odbora za novčanice. O takvoj odluci odmah se obavješćuje Upravno vijeće. Izvršni odbor postupa u skladu sa svakom odlukom Upravnog vijeća o tom pitanju.

               4.   Zdravstvena i sigurnosna akreditacija dodjeljuje se proizvođaču na tri godine pridržavajući se odluka donesenih u skladu s člankom 13. ili 14.

               5.   Prethodna pisana suglasnost ESB-a potrebna je da bi proizvođač kojem je dodijeljena zdravstvena i sigurnosna akreditacija mogao eksternalizirati izradu euronovčanica ili sirovina za euronovčanice na drugo mjesto proizvodnje ili na treću stranu, uključujući proizvođačeva društva kćeri i s njim povezana društva.

         ODJELJAK II.

            POSTUPAK ZA OKOLIŠNU AKREDITACIJU

            Članak 5.
            Zahtjev za pokretanje postupka

               1.   Proizvođač koji želi obavljati aktivnost izrade euronovčanica podnosi ESB-u pisani zahtjev za pokretanje postupka za okolišnu akreditaciju. Zahtjev za pokretanje postupka sadržava sljedeće:

                           (a)

                           specifikaciju mjesta proizvodnje i njegove lokacije;

                           (b)

                           primjerak certifikata ISO 14001 za navedeno mjesto;

                           (c)

                           sažetak na engleskom jeziku posljednjega godišnjega revizijskog izvješća koje je izdalo certifikacijsko tijelo;

                           (d)

                           godišnje izvješće na engleskom jeziku koje opisuje učinke unutarnjeg sustava upravljanja okolišem, pri čemu se primjenjuje obrazac koji osigurava ESB.

               2.   ESB provjerava je li dokumentacija koju je proizvođač dostavio u svom zahtjevu za pokretanje postupka potpuna. ESB obavješćuje proizvođača o ishodu ocjenjivanja u roku od 30 radnih dana ESB-a od dana primitka zahtjeva za pokretanje postupka. ESB može jednom produljiti taj rok uz pisanu obavijest proizvođaču. Tijekom ocjenjivanja ESB može od proizvođača zatražiti dodatne informacije u vezi sa zahtjevima navedenim u stavku 1. Ako ESB zatraži dodatne informacije, obavješćuje proizvođača o ishodu ocjenjivanja u roku od 20 radnih dana ESB-a od dana primitka dodatnih informacija.

               3.   ESB odbija zahtjev za pokretanje postupka i obavješćuje proizvođača pisanim putem o svojoj odluci i o razlozima za tu odluku u rokovima navedenim u stavku 2.:

                           (a)

                           ako proizvođač nije dostavio informacije koje se traže u skladu sa stavkom 1.;

                           (b)

                           ako proizvođač nije dostavio dodatne informacije koje ESB zatraži u skladu sa stavkom 2. u razumnom roku koji međusobno dogovaraju;

                           (c)

                           ako je proizvođaču oduzeta okolišna akreditacija, a još nije isteklo razdoblje u kojem je zabranjeno ponovno podnijeti zahtjev navedeno u odluci o oduzimanju;

                           (d)

                           ako lokacija mjesta proizvodnje ne ispunjava zahtjeve utvrđene u članku 3. stavku 2. točki (b) ili (c).

            Članak 6.
            Okolišna akreditacija

               1.   Ako ESB pozitivno ocijeni zahtjev za pokretanje postupka na temelju članka 5. stavka 2., proizvođaču se dodjeljuje okolišna akreditacija.

               2.   U odluci ESB-a o dodjeli okolišne akreditacije proizvođaču moraju se jasno navesti:

                           (a)

                           ime proizvođača;

                           (b)

                           mjesto proizvodnje za koje se dodjeljuje okolišna akreditacija i njegova točna adresa;

                           (c)

                           dan isteka okolišne akreditacije;

                           (d)

                           posebni uvjeti koji se odnose na točke (b) i (c).

               3.   Okolišna akreditacija dodjeljuje se proizvođaču za razdoblje od tri godine, s mogućnošću obnavljanja. Ako proizvođač kojem je dodijeljena okolišna akreditacija ponovno podnese zahtjev za okolišnu akreditaciju prije dana isteka te akreditacije, njegova je okolišna akreditacija važeća dok ESB ne donese odluku u skladu sa stavkom 1.

               4.   Ako ESB odbije zahtjev za okolišnu akreditaciju, proizvođač može pokrenuti postupak preispitivanja utvrđen u članku 15.

         ODJELJAK III.

            POSTUPAK ZA ZDRAVSTVENU I SIGURNOSNU AKREDITACIJU

            Članak 7.
            Zahtjev za pokretanje postupka

               1.   Proizvođač koji želi obavljati aktivnost izrade euronovčanica podnosi ESB-u pisani zahtjev za pokretanje postupka za zdravstvenu i sigurnosnu akreditaciju. Zahtjev za pokretanje postupka sadržava sljedeće:

                           (a)

                           specifikaciju mjesta proizvodnje i njegove lokacije;

                           (b)

                           primjerak certifikata OHSAS 18001 za navedeno mjesto;

                           (c)

                           sažetak na engleskom jeziku posljednjega godišnjega revizijskog izvješća koje je izdalo certifikacijsko tijelo;

                           (d)

                           godišnje izvješće na engleskom jeziku koje opisuje učinke unutarnjeg sustava upravljanja zdravljem i sigurnošću, pri čemu se primjenjuje obrazac koji osigurava ESB.

               2.   ESB provjerava je li dokumentacija koju je proizvođač dostavio u svom zahtjevu za pokretanje postupka potpuna. ESB obavješćuje proizvođača o ishodu ocjenjivanja u roku od 30 radnih dana ESB-a od dana primitka zahtjeva za pokretanje postupka. ESB može jednom produljiti taj rok uz pisanu obavijest proizvođaču. Tijekom ocjenjivanja ESB može od proizvođača zatražiti dodatne informacije u vezi sa zahtjevima navedenim u stavku 1. Ako ESB zatraži dodatne informacije, obavješćuje proizvođača o ishodu ocjenjivanja u roku od 20 radnih dana ESB-a od dana primitka dodatnih informacija.

               3.   ESB odbija zahtjev za pokretanje postupka i obavješćuje proizvođača pisanim putem o svojoj odluci i o razlozima za tu odluku u rokovima navedenim u stavku 2.:

                           (a)

                           ako proizvođač nije dostavio informacije koje se traže na temelju stavka 1.;

                           (b)

                           ako proizvođač nije dostavio dodatne informacije koje ESB zatraži u skladu sa stavkom 2. u razumnom roku koji međusobno dogovaraju;

                           (c)

                           ako je proizvođaču oduzeta zdravstvena i sigurnosna akreditacija, a još nije isteklo razdoblje u kojem je zabranjeno ponovno podnijeti zahtjev navedeno u odluci o oduzimanju;

                           (d)

                           ako lokacija mjesta proizvodnje ne ispunjava zahtjeve utvrđene u članku 4. stavku 2. točki (b) ili (c).

            Članak 8.
            Zdravstvena i sigurnosna akreditacija

               1.   Ako ESB pozitivno ocijeni zahtjev za pokretanje postupka na temelju članka 7. stavka 2., proizvođaču se dodjeljuje zdravstvena i sigurnosna akreditacija.

               2.   U odluci ESB-a o dodjeli zdravstvene i sigurnosne akreditacije moraju se jasno navesti:

                           (a)

                           ime proizvođača;

                           (b)

                           mjesto proizvodnje za koje se dodjeljuje zdravstvena i sigurnosna akreditacija i njegova točna adresa;

                           (c)

                           dan isteka zdravstvene i sigurnosne akreditacije;

                           (d)

                           posebni uvjeti koji se odnose na točke (b) i (c).

               3.   Zdravstvena i sigurnosna akreditacija dodjeljuje se proizvođaču za razdoblje od tri godine, s mogućnošću obnavljanja. Ako proizvođač kojem je dodijeljena zdravstvena i sigurnosna akreditacija ponovno podnese zahtjev za zdravstvenu i sigurnosnu akreditaciju prije dana isteka te akreditacije, njegova je zdravstvena i sigurnosna akreditacija važeća dok ESB ne donese odluku u skladu sa stavkom 1.

               4.   Ako ESB odbije zahtjev za zdravstvenu i sigurnosnu akreditaciju, proizvođač može pokrenuti postupak preispitivanja utvrđen u članku 15.

         ODJELJAK IV.

            TRAJNE OBVEZE

            Članak 9.
            Trajne obveze akreditiranih proizvođača

               1.   Akreditirani proizvođač pisanim putem i bez nepotrebnog odgađanja obavješćuje ESB:

                           (a)

                           o pokretanju postupka za likvidaciju ili reorganizaciju proizvođača odnosno sličnog postupka;

                           (b)

                           o imenovanju likvidatora, stečajnog upravitelja, upravitelja ili slične osobe u odnosu na proizvođača;

                           (c)

                           o namjeri sklapanja podugovora ili uključivanja trećih strana u aktivnost izrade euronovčanica za koju je proizvođaču dodijeljena okolišna te zdravstvena i sigurnosna akreditacija;

                           (d)

                           o promjenama nastalim nakon dodjele okolišne te zdravstvene i sigurnosne akreditacije koje utječu ili bi mogle utjecati na ispunjavanje zahtjeva za okolišnu te zdravstvenu i sigurnosnu akreditaciju;

                           (e)

                           o promjeni kontrole akreditiranog proizvođača na temelju promjena u vlasničkoj strukturi ili zbog nekoga drugog razloga.

               2.   Za relevantno mjesto proizvodnje akreditirani proizvođač dostavlja ESB-u:

                           (a)

                           primjerak certifikata za svoje sustave upravljanja okolišem te zdravljem i sigurnošću pri svakoj obnovi certifikata iz članka 3. stavka 2. točke (a) i članka 4. stavka 2. točke (a);

                           (b)

                           za svaku kalendarsku godinu i u roku od četiri mjeseca nakon kraja godine sažetke, prevedene na engleski jezik, posljednjih izvješća o vanjskoj reviziji u području okoliša te zdravlja i sigurnosti koje su izdala relevantna certifikacijska tijela;

                           (c)

                           za svaku kalendarsku godinu i u roku od četiri mjeseca nakon kraja godine godišnja izvješća na engleskom jeziku o učinku svojih sustava upravljanja okolišem te zdravljem i sigurnošću prema obrascima iz članka 5. stavka 1. točke (d) i članka 7. stavka 1. točke (d);

                           (d)

                           za svaku kalendarsku godinu i u roku od četiri mjeseca nakon kraja godine opće informacije i okolišne podatke o godišnjoj potrošnji i emisijama koje su nastale zbog aktivnosti izrade euronovčanica, kako je utvrđeno u ESB-ovu Upitniku o okolišu koji osigurava ESB.

               3.   Ako je akreditirani proizvođač tiskara, mora također:

                           (a)

                           obaviti analizu kemijskih tvari određenih u popisu iz članka 10. stavka 1. koju provode laboratoriji navedeni u popisu iz članka 10. stavka 2. Te se analize provode na gotovim euronovčanicama u skladu sa standardnim operativnim postupcima koji se posebno utvrđuju najmanje jednom za svaku pojedinačnu izradu te dodatno kad god akreditirani proizvođač smatra da je primjereno pratiti usklađenost s graničnim vrijednostima kemijskih tvari. Akreditirani proizvođač izvješćuje ESB o svakoj pojedinačnoj analizi uzorka, pri čemu se primjenjuje obrazac za izvješće o analizi koji osigurava ESB;

                           (b)

                           za svaku kalendarsku godinu i u roku od četiri mjeseca nakon kraja godine dostaviti izvješće o učinku laboratorija koji su proveli analize iz točke (a), pri čemu se primjenjuje obrazac za izvješće o učinku koji osigurava ESB;

                           (c)

                           sklapati ugovore o nabavi s dobavljačima sirovina za euronovčanice koji uključuju obvezu da dobavljači sirovina za euronovčanice osiguraju da nijedna kemijska tvar sadržana u sirovinama za euronovčanice koje oni proizvode pri analizi gotovih euronovčanica na temelju stavka 3. točke (a) ne premašuje granične vrijednosti iz članka 10. stavka 1. Kako bi ispunio ovaj zahtjev, akreditirani proizvođač dostavlja dobavljačima sirovina za euronovčanice svu relevantnu dokumentaciju. Dobavljači sirovina za euronovčanice mogu upotrebljavati laboratorije koji su određeni u popisu iz članka 10. stavka 2. za svoje vlastite analitičke potrebe;

                           (d)

                           osigurati da bilo koje društvo koje se bavi izradom ploča, a kojem proizvođač eksternalizira aktivnost, ima važeće certifikate ISO 14001 i OHSAS 18001 za svoja relevantna mjesta proizvodnje.

               4.   Akreditirani proizvođač drži u tajnosti tehničke pojedinosti koje se odnose na zahtjeve povezane sa zaštitom okoliša te zdravljem i sigurnošću iz članka 2. stavka 6.

            Članak 10.
            Trajne obveze ESB-a

               1.   ESB utvrđuje popis kemijskih tvari koje se analiziraju i njihove granične vrijednosti. Ne dovodeći u pitanje članak 19., premašivanje tih graničnih vrijednosti, uključujući u slučajevima predviđenima u članku 9. stavku 3. točki (c), ne utječe na zdravstvenu i sigurnosnu akreditaciju proizvođača.

               2.   ESB vodi popis laboratorija koji se upotrebljavaju za analiziranje prisutnosti i koncentracije kemijskih tvari s popisa iz stavka 1. Metode analize koje se primjenjuju utvrđuju se posebno.

               3.   ESB obavješćuje akreditirane proizvođače o ažuriranim inačicama popisa iz stavaka 1. i 2.

         ODJELJAK V.

            POSLJEDICE NEUSKLAĐENOSTI

            Članak 11.
            Neusklađenost
            Ako akreditirani proizvođač ne ispunjava bilo koju obvezu utvrđenu u članku 9. ili ako su informacije koje se dostavljaju ESB-u u skladu s člankom 9. stavkom 2. točkama (b), (c) i (d) te člankom 9. stavkom 3. točkama (a) i (b) nepotpune, riječ je o neusklađenosti proizvođača sa zahtjevima za okolišnu ili zdravstvenu i sigurnosnu akreditaciju.

            Članak 12.
            Pisano očitovanje

               1.   ESB podnosi pisano očitovanje akreditiranom proizvođaču u slučaju neusklađenosti iz članka 11. u kojem navodi rok u kojemu proizvođač mora otkloniti navedenu neusklađenost.

               2.   U pisanom se očitovanju navodi da će: (a) ako se neusklađenost ne otkloni u roku iz stavka 1. ili (b) ako dođe do drugog slučaja neusklađenosti u roku iz stavka 1., ESB donijeti odluku na temelju članka 13.

            Članak 13.
            Privremeno oduzimanje okolišne ili zdravstvene i sigurnosne akreditacije u odnosu na nove narudžbe

               1.   Ako u roku iz članka 12. stavka 1. neusklađenost nije otklonjena ili ako je došlo do drugog slučaja neusklađenosti, no akreditirani proizvođač da utemeljen iskaz da će moći ispraviti tu neusklađenost, ESB donosi odluku:

                           (a)

                           kojom se, nakon savjetovanja s akreditiranim proizvođačem, utvrđuje rok u kojem akreditirani proizvođač mora otkloniti neusklađenost;

                           (b)

                           kojom se privremeno oduzima akreditacija akreditiranog proizvođača s obzirom na njegovu sposobnost prihvaćanja novih narudžbi za dotičnu aktivnost izrade euronovčanica, uključujući sudjelovanje u postupcima nadmetanja koji se odnose na aktivnost izrade euronovčanica dok ne istekne rok iz točke (a) ili, ako je neusklađenost otklonjena u tom roku, dok neusklađenost nije otklonjena.

               2.   Međutim, ako akreditirani proizvođač ne da utemeljen iskaz da će moći ispraviti neusklađenost iz stavka 1., ESB donosi odluku na temelju članka 14.

            Članak 14.
            Oduzimanje okolišne ili zdravstvene i sigurnosne akreditacije

               1.   ESB oduzima okolišnu ili zdravstvenu i sigurnosnu akreditaciju akreditiranog proizvođača: (a) ako akreditirani proizvođač ne može ispraviti neusklađenost u roku iz članka 13. stavka 1. točke (a); ili (b) na temelju članka 13. stavka 2.

               2.   U odluci o oduzimanju ESB određuje dan nakon kojeg akreditirani proizvođač može ponovno podnijeti zahtjev za akreditaciju.

            Članak 15.
            Postupak preispitivanja

               1.   Ako ESB donese jednu od sljedećih odluka:

                           (a)

                           o odbijanju zahtjeva za pokretanje postupka za okolišnu ili zdravstvenu i sigurnosnu akreditaciju;

                           (b)

                           o odbijanju dodjele okolišne ili zdravstvene i sigurnosne akreditacije;

                           (c)

                           odluku na temelju članaka od 12. do 14.,

                     proizvođač ili akreditirani proizvođač može u roku od 30 radnih dana ESB-a od obavijesti o toj odluci podnijeti pisani zahtjev Upravnom vijeću za preispitivanje odluke. Proizvođač ili akreditirani proizvođač navodi razloge zahtjeva i sve dodatne informacije.

               2.   Upravno vijeće može obustaviti primjenu odluke koja se preispituje ako proizvođač ili akreditirani proizvođač to izričito zahtijeva i za to navede razloge.

               3.   Upravno vijeće preispituje odluku i dostavlja svoju obrazloženu odluku pisanim putem proizvođaču ili akreditiranom proizvođaču u roku od dva mjeseca od primitka zahtjeva.

               4.   Primjena stavaka 1. do 3. ne dovodi u pitanje prava na temelju članaka 263. i 265. Ugovora.

         ODJELJAK VI.

            OKOLIŠNI UČINAK

            Članak 16.
            Informacije o okolišnom učinku akreditiranog proizvođača
            Kako bi bolje procijenio okolišni učinak akreditiranih proizvođača, ESB od akreditiranih proizvođača može zahtijevati posebne informacije ili pojašnjenja u vezi s podacima danim u ESB-ovu Upitniku o okolišu iz članka 9. stavka 2. točke (d). Ako je to potrebno, ESB može zahtijevati sastanak s akreditiranim proizvođačem u prostorijama ESB-a. ESB također može odlučiti, uz odobrenje akreditiranog proizvođača i u skladu sa svim sigurnosnim zahtjevima koji su na snazi u vezi s akreditiranim proizvođačem, izvršiti izravnu provjeru. Akreditirani proizvođač može također pozvati ESB u izravnu provjeru kako bi pojasnio podatke dane u ESB-ovu Upitniku o okolišu.

         ODJELJAK VII.

            ZAVRŠNE ODREDBE

            Članak 17.
            Registar akreditacija ESB-a

               1.   ESB vodi registar okolišnih te zdravstvenih i sigurnosnih akreditacija:

                           (a)

                           u kojem su navedeni proizvođači kojima je dodijeljena okolišna te zdravstvena i sigurnosna akreditacija i relevantna mjesta proizvodnje;

                           (b)

                           u kojem je za svako mjesto proizvodnje navedena aktivnost izrade euronovčanica za koju je dodijeljena okolišna te zdravstvena i sigurnosna akreditacija;

                           (c)

                           u kojem se bilježi istek okolišnih te zdravstvenih i sigurnosnih akreditacija.

               2.   Ako ESB donese odluku na temelju članka 13., bilježi trajanje privremenog oduzimanja.

               3.   Ako ESB donese odluku na temelju članka 14., briše ime proizvođača iz registra.

               4.   ESB stavlja na raspolaganje nacionalnim središnjim bankama i akreditiranim proizvođačima popis akreditiranih proizvođača koji su navedeni u registru i sve ažurirane inačice tog popisa.

            Članak 18.
            Godišnje izvješće

               1.   Na temelju informacija koje dostavljaju akreditirani proizvođači ESB sastavlja godišnje izvješće o utjecaju aktivnosti izrade euronovčanica na okoliš i o njezinim učincima na zdravlje i sigurnost.

               2.   ESB javnosti objavljuje informacije o općem utjecaju aktivnosti izrade euronovčanica na okoliš te zdravlje i sigurnost u skladu s Uredbom (EZ) br. 1367/2006 Europskog parlamenta i Vijeća od 6. rujna 2006. o primjeni odredaba Aarhuške konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša u institucijama i tijelima Zajednice (2).

            Članak 19.
            Prijelazna odredba
            Od izrade euronovčanica u 2016. nacionalne središnje banke ne potvrđuju tiskane euronovčanice kod kojih kemijske tvari premašuju granične vrijednosti iz članka 10. stavka 1.

            Članak 20.
            Stupanje na snagu
            Ova Odluka stupa na snagu sljedećeg dana od dana objave u Službenom listu Europske unije.
            Primjenjuje se od izrade euronovčanica u 2013.

            Sastavljeno u Frankfurtu na Majni 21. lipnja 2011.

                  Predsjednik ESB-a

               Jean-Claude TRICHET

            (1)  Dostupno na http://osha.europa.eu.

            (2)  SL L 264, 25.9.2006., str. 13.